Artemisia Gentileschi

**Artemisia Lomi Gentileschi** (Rómma, a-i 8 de lùggio do 1593 - Napoli, a-i 31 de zenâ do 1654) a l'é stæta 'na pitôa italiann-a de schêua caravagésca.
## Vìtta

L'Artemisia Gentileschi  a l'é nasciûa a Rómma a-i 8 de lùggio do 1593, fìggia de l'Òraçio e da Prudençia d'Ottavian Montoni, primogénita de sêi fìggi. L'Òraçio Gentileschi o l'êa 'n pitô manierìsta nasciûo a Pîza. A Rómma a sò pitûa a l'é ariâ a-a sò màscima espresción graçie a-e inovaçioìn do Caravaggio ch'o l'adêuviâva di modelli reâli sensa idealizâli, trasfiguràndoli adreitûa inte di protagonìsti de realìstica dramaticitæ.

Batezâ inta gêxa de San Loenso in Lucina, l'Artemisia a l'é diventâ òrfana de moæ do 1605. A s'é missa a dipinze graçie a-i stimoli de sò poæ. L'Òraçio o l'aiva mostròu a seu fìggia cómme preparâ i materiâli: a maxinaçion di coî, l'estraçion e a purificaçion di êui, a costruçión di penelli con pei d'animâ, a stezûa de téie e a polverizaçión di pigménti. L'Artemisia a s'é perfeçionâ copiando de xilògrafìe cómme quélle do Albrecht Dürer. A s'é òcupâ ascì da câza e di seu fræ ciù picìn.
 
A l'à studiòu a pitûa do Caravaggio, mascime i dipìnti da Capèlla Contarelli inta Gêxa de San Loîgi di Françeixi. Da-o 1608 a-o 1609 a l'à prinçipiòu a intervegnî inte òpie de sò poæ e a l'à pituòu de teie de dimenscioin picinn-e. A-o realismo do Caravaggio a gh'azonzeiva i sugerimenti da Schêua bologneize, in particolâ de l'Anibale Carracci.

L'Òraçio o l'à scrîto a-a granduchessa de Toscànn-a, a-i 3 de lùggio do 1612, 'na lêtia inta quæ o löda a fìggia:  

A pitôa a l'à avûo l'amiraçión do Zâne Baglione, o quæ o l'à scrîto:

### O stùppro
L'Òraçio into 1611 o l'à mìsso l'Artemisia sótta a goìdda de l'Aostin Tassi, un virtôzo da prospetìva into *trompe-l'œil (leteralmente: inganâ l'éuggio)*, co-o quæ a colabora a-a lögetta da sâla do Casin de Mûze, a-o Palaçio Pravexin Rospigliosi.

O Tassi o l'à violentòu l'Artemisia, into 1611. Quésto tràgico fæto o l'à influensòu in mòddo dramàtico a vìtta de l'Artemisia Gentileschi. O stùppro o l'é acapitòu inte l'abitaçión da Gentileschi, inta Via della Croce *(Stràdda da Crôxe)*, co-a conpiaxensa do Cöximo Quorli, furê da Càmia apostòlica, e da Tuzia, 'na vexinn-a de câza che, in asénsa de l'Òraçio, a l'acudîva a zóvena.

### O procèsso
O Tassi o l'a propòsto a l'Artemisia de maiâla pe remediâ a-o dizönô. L'Artemisia a l'à cedûo donca a-e luxinghe e intrategnûo di rapòrti ìntimi con lê inta sperança do maiézzo. L'Òraçio o l'a ascôzo a vicénda, ma into màrso do 1612 l'Artemisia a l'à descovèrto che o Tassi o l'êa za maiòu. L'Òraçio o l'à scrîto 'na querêla a-o pàppa Pòulo V, p'âcuzâ o Tassi d'avéi stupròu sò fìggia, ch'a l'à afrontòu o procèsso con coraggio, anche perché l'ativitæ giudiçiaia a l'é stæta conpromìssa da fâsci testimònni.

L'Artemisia a l'é stæta òbligâ a de vixite ginecològiche, davànti a 'n scrivàn ch'o redigéiva o verbâle e sotopòsta a l'interogatöio, sótta tortûa. O supliçio o l'é stæto o «mòrscio da Scibilla», e o conscisteiva inte l'açion de ligâ i dîi gròsci con de cordétte che, con l'açion de 'n bàcco, s'astrenzeivan, fìnn-a a tritolâ e mandâ in menìssi e falangi: L'Artemisia a l'à arezegòu de pérde i dîi, ma a no l'à ritratòu a seu dépoxiçión. Alôa dîvan ch'a no te peu fâ mâ, se ti dîxi a veitæ.

L'Aostin Tassi o l'è stæto condanòu pe «sverginamento» a 'na sançión in dinæ e a çìnque ànni de recluxón ò, in alternatîva, a l'exìlio perpétoo da Rómma. Lê o l'à çernûo l'exìlio, ma o no s'é mâi mesciòu da Rómma. A Gentileschi a l'à goâgnòu o procèsso *de iure*, ma a sò ònorabilitæ a Rómma a l'êa za conpromìssa.

### A Firénse
A-i 29 de novénbre do 1612 l'Artemisia Gentileschi a l'à maiòu o Pierantonio Stiattesi, in pitô pöco avoxòu. E nòsse, celebræ inta gêxa do Santo Spirito in Sassia, son stæte organizæ da l'Òraçio pe restitoî a seu fìggia 'n *status* de ònorabilitæ. L'Artemisia e o sò spozòu se son trasferîi a Firénse.

A-o grandùcca Cöximo II de' Medici ghe piaxéiva a pitûa, a mûxica, a poêxîa, a scensa e o gh'êa câo o naturalìsmo caravaggésco. L'Artemisia Gentileschi a l'é stæta introdûta a córte da-o barba Ourelio Lomi, fræ de l'Òraçio. A l'à incontròu de persónn-e inportànti, comme o Galileo Galilei, co-o quæ a l'à avûo 'na corispondénsa epistolâre, e o Michelangelo Buonarroti o Zoêno, ch'o gh'à dæto de comitense. L'Artemisia a l'à dipìnto l*Alegorîa de l'Inclinaçión*, 'n'òpia pe comitensa do Buonarroti, pe-o prêxo de trentequattro fiorìn. A-i 19 de lùggio do 1616 a l'é stæta amìssa a l'Académia do Diségno de Firénse: a l'é stæta a prìmma dònna a avéi questo privilêgio.

O Pierantonio Stiattesi o l'êa 'n catîo gestô do patrimònio familiâre e o l'à fæto di póffi. L'Artemisia a l'à domandòu agiùtto a-o Cöximo II de' Medici. Da o maiézzo son nasciûi o Gioàn Batìsta, o Cristoffa, a Prudençia (ò Palmîra) e a Lisabèlla.

### A Rómma, a Venéçia e a Nàpoli
L'Artemisia, ch'a l'aiva 'na relaçión clandestìnn-a co-o Françesco Maria Maringhi, pe-o scàndalo a l'é stæta costreita a lasciâ Firénse. Into 1621 a l'êa con sò poæ Òraçio a Zêna, dove a l'à conosciûo o Van Dick e o Rubens. Into 1922 a l'êa a Rómma, inta stradda do Corso (*Via del Corso*). A l'à dipìnto o *Ritræto de confaonê*, datòu 1622. L'Artemisia a l'à avûo di contàtti co-o Scimon Vouet, co-o Mascimo Stanzione, e co-o Giöxeppe de Ribera. A l'à dipìnto ancón *Giuditta co-a sò ancèlla e Òlòfèrne*.

Da-o 1627 a-o 1630 a s'é trasferîa a Venéçia e inta stæ do 1630 a l'é anæta a Nàpoli, dov'a l'é arestâ pe-o rèsto da seu vìtta, levòu che pe 'na parentexi a Londra. A gh'aiva di boìn rapòrti co-o viceré, o Ducca d'Alcalá, e co-o Mascimo Stanzione.
A Nàpoli a l'à dipìnto træ teie pe-a Catedrâle de Poçeu: *San Zenâ inte l'anfitiâtro de Poçeu*, *Adoraçion di Mâgi* e *Santi Procolo e Nicea*. A l'à dipìnto ancon a *Nàscita de San Gioàn Batìsta* Museo del Prado e a l'à avûo de comitense da-o Féipo IV de Spàgna.

Into 1638 l'Artemisia a l'é anæta a Londra, a-a córte do Carlo I d'Inghiltæra. A Lóndra l'Òraçio Gentileschi o l'êa  pitô de córte e o decorava 'na sofita (*Trionfo da Paxe e de Arte*) inta *Casa de Delìçie* da reginn-a Enrichetta Maria de Borbon-França, a Greenwich. O Carlo I o l'à acatòu  l*Autoritræto - Alegorîa da Pitûa*.

Into 1649 l'Artemisia a l'êa a Nàpoli, in corispondensa co-o coleçionista Antogno Ruffo de Sicilia. A l'à dipìnto *Susanna e i vêgi* (a Brno) e *Madònna co-o Banbìn e rosàio* , ch'a s'atrêuva a El Escorial. L'Artemisia a l'é stæta asoterâ a Nàpoli, da-arente a-a gêxa de San Gioan Batista di Fiorentin (Nàpoli).

### Mostre
* 2001-2001: *I Gentileschi*, Roma-New York-Saint Louis
* 2011-2012: *Artemisia Gentileschi: a stöia da pascion (the story of a passion*) Milàn, Palasso Reale (Milan)
* 2013: *Violença e virtù : Violence & virtue: "A Giuditta a l'amàssa l'Oliferne" de l'Artemisia Gentileschi ("Judith slaying Holofernes")*, Chicago-New Haven-Londra

## Galerîa de òpie

Immaggine:Judit decapitando a Holofernes, por Artemisia Gentileschi.jpg|*Giuditta co-a seu ancèlla e Olofèrne*,1614-1620, Firénse, Palasso Pitti
Immaggine:Artemisia Gentileschi Condottiero Bologna.jpg|*Ritræto de confaonê*, 1622, Bologna, Palasso d'Accursio
Immaggine:GentileschiCatherine.jpg|*Santa Catænn-a*, 1635 ca. Stoccolma,  Nationalmuseum
Immaggine:The Martyrdom of St Januarius in the Amphitheatre at Pozzuoli.jpg|*San Zenâ inte l'anfitiâtro de Pozzuoli*, 1636-1637 Catedrâle de Pozzuoli
Immaggine:Self-portrait as the Allegory of Painting (La Pittura) - Artemisia Gentileschi.jpg|*Aotoritræto - Alegorîa da Pitûa*, 1638-1639, Royal Collection
Immaggine:Artemisia Gentileschi, Zuzana a starci, 1649.jpg|*Susanna e i vêgi*, 1649, Brno, Moravian Gallery 


## Nòtte


## Bibliografìa
* *Atti di un processo per stupro: Artemisia Gentileschi, Agostino Tassi / a cura di Eva Menzio*, Milàn, Edizioni delle donne, 1981.
* Francesca Torres, Tiziana Agnati, *Artemisia Gentileschi: la pittura della passione*, Milàn, Selene, 1998.
* *Oraçio e Artemisia Gentileschi alla Galleria Spada: padre e figlia a confronto / A cura di! Maria Lucrezia Vicini*, Romma, Ministero per i beni e le attività culturali, Soprintendenza per i beni artistici e storici di Roma-Galleria Spada, 2000.
* Tiziana Agnati, *Artemisia Gentileschi*, Firénse-Milàn, Giunti, 2001.
* Luciano Berti, Graziella Magherini, Monica Toraldo di Francia, *Artemisia Gentileschi nostra contemporanea*, Firénse, Nicomp L. E., 2002.
* *Giansisto Gasparini: cinquanta disegni per Artemisia Gentileschi*, Mantova, Arianna Sartori, 2002.
*  Roberto Longhi, *Gentileschi padre e figlia; con uno scritto di [[Mina Gregori]]*, Milàn, Abscondita, 2011.
* *Una donna per l'arte: Artemisia Gentileschi: ospite nelle stanze della regina*, Quarto (NA), Iniziative Editoriali, 2012.
* Maurizia Tazartes, *Artemisia: tintora romana*, Livorno, Sillabe, 2013.
* Giuseppe Porzio, Maria Cristina Terzaghi, *Artemisia Gentileschi: Cleopatra*, Pariggi, Galerie G. Sarti, 2014.
* *Artemisia Gentileschi / presentazione di Pietrangelo Buttafuoco*, Milàn, Skira, 2016.
* Artremisia Gentileschi, *Carteggio=Correspondance; introduction, traduction et notes de Adelin Charles Fiorato; préface, édition critique et notes de Francesco Solinas*, Parggi, Les belles lettres, 2016.
* *Artemisia Gentileschi e il suo tempo*, Milàn, Skira-Arthemisia Group, 2016.
* Alessandro Grassi, *Artemisia Gentileschi*, Ospedaletto (PI), Pacini, 2017.
* Tiziana Agnati, *Artemisia Gentileschi: 1593-1652; con un'introduzione di [[Philippe Daverio]]*, Milàn, Corriere della Sera-La Gazzetta dello Sport, 2017.
* Raoul Melotto, *Artemisia Gentileschi: l'artista in Italia*, Çitæ de Castello, Odoya, 2019.

## Conligaménti esterni

Categorîa:Biografìe
Gentileschi
Gentileschi